**DAN UPORA PROTI OKUPATORJU 2018**

Nagovor ob občinski proslavi v Škofji Loki, 22. aprila 2018

Spoštovani gospe in gospodje, spoštovani tovarišice in tovariši!

Ta dan, ko obujamo spomin na vstajo in odpor proti okupatorju v NOB in ko poudarjamo njegove vrednote v Sloveniji, ni več tako samoumeven kot v nedavni preteklosti, kar je po svoje prav. Očiščen je patetičnega in postavljaškega hrupa, očiščen tudi vsakovrstnega prazničnega kiča, zato pa toliko bolj poglobljen, iskren in zaresen, ker ga praznujemo in držimo pri življenju tisti, ki nas ne zavezujejo k temu take ali drugačne funkcije in družbeni položaji, temveč notranja potreba po ohranjanju vrednot, za katere so se borili naši predniki in krvaveli naši tovariši, borci, kolikor jih je skozi čas še preostalo in so zdaj med nami in jim velja moj poklon. To je tudi dan, ali malo širše, čas za trezen in umirjen premislek o pomenu tega dne ter njegovi vsebini in resnici, ki sicer ne more sama po sebi izginiti, lahko pa počasi zbledi, če jo prepustimo toku samoumevnosti.

Premislek torej o vrednotah NOB: ne tistih, ki jih označujejo dejanja iz časa podivjanega partizanskega vojvodstva in tudi ne tistih v dejanjih povojnega maščevalnega gneva, in ne tistih, ki jih je udejanjala povojna revolucionarna oblast, pač pa onih, ki pomenijo **upor** proti vsiljivemu in okrutnemu okupatorju, vrednote, ki pomenijo boj za narodovo svobodo, ki pomenijo tveganje življenja in imetja za svobodo človeka in naroda, ki pomenijo brezkompromisno tovarištvo in požrtvovalnost ter boj v upanju na boljše življenje. Za te vrednote so si prizadevali in verjeli vanje ne samo komunisti in partizani, sprejelo jih je slovensko ljudstvo, kar do skrajnosti avtentično in srčno izpričuje tudi vsa tista množica ljudskih pesnikov in pesnic, katerih 12.000 pesemskih besedil je zbranih v štirih knjigah z naslovom »Slovensko pesništvo upora 1941‒1945«. Iz teh štirih knjig bi se lahko česa naučili vsi tisti zgodovinarji in politiki, ki danes dlakocepsko razpravljajo o pravem datumu ustanovitve OF (26. ali 27. april) in o njenem pravem imenu (osvobodilna ali protiimperialistična), na široko pa zaobidejo bistveno vsebino dogodka: **ta dan ali to noč je slovenski narod po svojih zavednih predstavnikih na pobudo Komunistične partije zavestno sklenil, da se za vsako ceno odločno in z orožjem v roki upre okupatorju** (ki je nasilno vdrl v naš prostor, se košato usedel kot gospodar in dal blatne škornje na mizo, nekateri »drugače« misleči Slovenci pa so mu pod te škornje celo položili čipkasti prtiček).

Del politične in zgodovinarske strokovne javnosti danes še vedno razmišlja, da je bil upor proti okupatorjem nepotreben in nesmiseln, saj bi nas tako in tako osvobodili zavezniki, s čimer pa bi Slovenci zavarovali svojo narodovo substanco. Mogoče je celo verjeti, da bi se to res zgodilo, prav tako pa je mogoče, na podlagi realne izkušnje, tudi verjeti, da bi nas zavezniki, ko bi premarširali Slovenijo proti Avstriji in Nemčiji, »osvobodili« tudi Primorske in Prekmurja, pa še kake pokrajine, kakor so nas »osvobodili« Slovenske Benečije in Koroške, ali kakor so ob koncu vojne »osvobodili« domobrance.

To vrsto »zgodovine« 2. svetovne vojne in NOB bi lahko imenovali interpretativno prisvajanje (pravilneje – prikrajanje), in sicer: leva interpretacija, desna interpretacija ter še cerkvena interpretacija zgodovine, pač zaradi konkretnih političnih koristi. Zgodovina kot zgodovina pa ne more biti ne leva ne desna in tudi ne cerkvena. Kar zadeva zgodovino slovenskega NOB, pa tudi osamosvajanja, bodo govorila stvarna dejstva, ki bodo večno dajala nesporni odgovor, kdo je bil na pravi in kdo na krivi strani.

Ta slovenska »interpretativna« zgodovina sega od nekritičnega glorificiranja (zlasti v delih ljubiteljskih zgodovinarjev) na levi strani do prav tako nekritičnega zanikovanja, obsojanja in zmerjanja (prav tako zlasti vse bolj številnih ljubiteljskih zgodovinarjev) na desni. Na desni polovici slovenske zgodovine NOB se vse bolj razrašča ta zanikovalska metoda tudi med profesionalnimi zgodovinarji, ki se trudijo NOB in partizansko gibanje prikazati zgolj kot orodje komunistične revolucije in NOB razglašajo zato za nelegalen, partizane pa za »gošarje«, razbojnike, kriminalce in teroriste. Ves NOB, ves upor proti okupatorjem naj bi bil nelegalen, nezakonit, skratka v nasprotju z vsemi tedaj veljavnimi jugoslovanskimi in mednarodnimi normami in zakoni, poleg vsega pa še nepotreben. Človek, ko to bere, zgrožen vzklikne z Girdanom Brunom: »O sancta simplicitas!« Kdaj je bil pa še kakšen upor zakonit? Ali je bil Gradnikov kmečki upor na Tolminskem legalen, zakonit? Ali je bil zakonit Gubčev upor? Je bila nemara zakonita francoska ali marčna revolucija? Je bil zakonit upor slovenskih vojakov v Judenburgu? Je bil zakonit Maistrov upor leta 1918? Je bila naša osamosvojitvena vojna zakonita po tedaj veljavnih zakonih razpadajoče Jugoslavije? Vsi so se in smo se legitimno uprli nezakonitim razmeram in stanju, po tedanjih veljavnih »zakonih«!

Slovenska desna zgodovina gre še korak naprej. Da bi po t. im. »mednarodnih normah« dokazala nezakonitost, nelegalnost NOB in partizanskega boja (knjiga Razdvojeni narod), najame znamenitega nemškega strokovnjaka za mednarodno pravo (ne morda Francoza ali Angleža ali kakega drugega neodvisnega pravnega strokovnjaka, temveč Nemca), da analizira in komentira slovenski NOB v primerjavi z »mednarodnimi zakoni«. Ugledni (danes že pokojni) profesor mednarodnega prava, dr. Dieter Blumenwitz, najprej pedantno predstavi mednarodno vojno pravo, ki je bilo »veljavno« med prvo in drugo svetovno vojno in govori tudi **o okupaciji**, pravicah in dolžnostih okupatorja. »Pozabi« pa omeniti, da je bilo to mednarodno pravo pravo tistih držav, ki so imele v načrtih ali vsaj željo okupirati kakšno deželo, torej imperialistične ozemeljske težnje (pri čemer potencialne zasedbene dežele (države) niso imele nobene besede, te so dolžne okupatorja ubogati), hkrati »pozabi« omeniti, da je tako pravo v samem temelju nezakonito in torej neveljavno. Ob obravnavi okupacije Jugoslavije in Slovenije prizna, »da je nesporno, da je nemško vkorakanje v Jugoslavijo … bilo kršitev mednarodnega prava«, spet pa pozabi povedati, da okupatorji na tem ozemlju niso imeli kaj iskati. V isti sapi seveda pove, da je z vojno začelo veljati »vojno pravo«, ki naj se mu okupirane dežele in narodi nujno pokorijo, sicer »kršijo določila tega vojnega prava«. Poleg tega ga v večini zanima nemška okupacijska oblast, druga dva okupatorja zgolj na kratko omenja. In posveti se odporu proti okupatorju, ki ga v zvezi z »mednarodnim pravom in vojnim pravom« razglasi za nezakonitega, nelegalnega; partizane preprosto razglasi za **razbojnike** torej **bandite** in **teroriste**, okupator pa ne izvaja terorja, temveč upornike **le kaznuje** po vojnem pravu. Partizanskemu boju proti okupatorju in nacizmu torej ne prizna legitimne pravice do upora, ker ne ravna v skladu z »veljavnimi mednarodnimi normami«!!!

Po drugi strani pa kolaborantom priznava legalno in legitimno pravico do sodelovanja z okupatorjem, saj so se »skupaj borili proti komunizmu«.

O slovenski kolaboraciji med drugo svetovno vojno je zgodovinar Gregor Kranjc, profesor na univerzi Brock v Torontu, napisal zelo poučno knjigo »Hoja s hudičem«. V njej je neodvisno od sodobnih slovenskih razmer analiziral vprašanja slovenske kolaboracije z nemškimi, italijanskimi in madžarskimi okupatorji. In stvari postavil na pravo mesto. Lahko jo samo priporočam v branje.

Ne morem se ubraniti misli, da slovenska kolaboracija sega od leta 1941 pa vse do današnjih dni. Pravimo, da smo se osvobodili in osamosvojili izpod Jugoslavije. Ali pa nismo prav brezglavo rinili v naročje Evrope in Nata, ki sta nam (to danes že vemo in čutimo) nastavila limanice? Priznam, da sem tedaj tudi sam naivno glasoval za vstop v Evropsko unijo in Nato, česar me je vedno bolj sram. Slovensko zaupanje v velike države, ki nas bodo »varovale« v naši »majhnosti«, je bilo in je vzrok, da nas je nategovala Avstrija, nategnila prva in druga Jugoslavija, nategnila Sovjetska zveza – in zdaj nas nategujeta Evropska unija in Nato (*Cankar: Bič se menja, hrbet pa ostane in bo ukrivljen vekomaj in biča željan*!). Kolaboracija je tudi **servilnost** do »gospodarjev (Evropa, Nato)«, ki se v sodobnem času izkazuje v poslušnosti. Za vsako stvar, vsako pomembnejšo odločitev na državni ravni tekamo v Bruselj po nasvete in dovoljenje. In tu je še servilni odnos do priznanja države Palestine, pa podpore Kataloniji, pa nekritično prikimavanje agresivnemu ravnanju Amerike, Anglije in Francije proti Rusiji in Siriji. Stara cinična Evropa pa se nam pokroviteljsko posmehuje. To razločno kaže npr. arbitražna razsodba o meji s Hrvaško: Tu imate razsodbo, odločili smo, zdaj pa sami glejte! – in si Evropa pilatovsko umiva roke! Gospod Junker pa nas ljubčka in ljubeznivo treplja po ritki kot negodne otroke, da se umirimo, če smo sitni. Ali Slovenci sploh znamo in hočemo biti samostojni?!

**Bomo nekega dne po kolenih šli v Bruselj prosit, ali smo lahko krajevna skupnost?!** Ali bomo raje tekli k Donaldu Trumpu, da bo še gospa Melanija rekla za nas dobro besedo? Vsem znana in velikokrat z zanosom zapeta partizanska pesem se končuje z verzom: »*Na slovenskem smo mi gospodar*!« In sledi vprašanje: Smo res še, in koliko časa še?

Letos je »Cankarjevo leto«. Ali bodo strukture, ki bi rade utišale »borce«, poskušale utišati tudi Cankarja, ki ob vsem »evropskem« obnašanju naše politike »molče trobenta«: »*Hlapci* …«? Saj, v grobu so ga nekateri že obrnili, ko so mu odrekli pisateljsko veličino.

Nacionalistično naravnana sodobna desnica nas Slovence pod zelo **izvirnim** geslom »Najprej Slovenija, potem pa drugi!« straši pred **izginjanjem narodne identitete**, za kar pravi, da je kriva: a) kraja ekonomske substance, b) kraja ozemlja, c) kraja jezika in č) izpodrivanje krvne substance.

Ekonomske substance nam pravzaprav nikomur ni treba krasti, saj sami prodajamo in razprodajamo najboljše slovenske firme, in to pod ceno. Prodajamo tudi državno banko. Česar imperialisti Zahoda niso dosegli z vojno, ker so jim to preprečili tudi partizani, bodo dosegli z ekonomskimi metodami. Kupili nas bodo. Italijani kupujejo Kras, Nemci in drugi pa industrijo. Da bodo ekonomsko vzdrževali slovensko identiteto? Oni bi rekli: »Malo morgen!« V celoti pa smo že prodani kapitalu, posledica je odpravljanje s trudom in bojem priborjenih socialnih pravic ter razgradnja t. im. »javnega sektorja«: zdravstva, izobraževanja, raziskovanja ter celo policije in vojske.

Ozemlja nam ne »kradejo« le Hrvati, ki ne priznavajo arbitražne razsodbe; tudi ozemlje razprodajamo: zlasti na zahodu (Kras) Italijanom, ki se vztrajno na tihem pomikajo proti nekdanji rapalski meji, svoja bivališča pa že opremljajo z italijanskimi napisi in ograjami. To niso zgolj nedolžni tržaški upokojenci, prej je mogoče verjeti, da so tiha predstraža v političnem načrtu, za to predstražo bodo prišli njihovi potomci, in ko jih bo dovolj, bodo sčasoma razglasili: »*Tu je Italija, qui si parla soltanto italiano!*« Poznavalci politike bi se morali zavedati, da se Italija ne bo zlahka odpovedala svojim ozemeljskim apetitom.

Kradejo nam jezik? Kdo? Ali ga ne ubijamo sami s svojim ravnanjem? Tudi svoj jezik prodajamo, saj mu očitno ne zaupamo več, kar se npr. kaže v poplavi imen podjetij v tujem jeziku, česar ne preprečuje niti sodna oblast, ki ima na razpolago celo ustrezen zakon. Čeprav v »veliki skrbi« pravi, da »nam kradejo jezik«, slovenski jezik pomaga zanikovati (torej krasti?) tudi desni tvitarski veljak, ki nas s tviti v angleščini denuncira Evropi. Nezaupanje v slovenski jezik je eden temeljev razgradnje slovenske identitete. Za to pa sta odgovorni politika in država, pa naj bo pod levim ali desnim vodstvom. Pravijo tudi, da je slovenski jezik majhen, jaz pa pravim: ni majhen slovenski jezik, majhni so tisti, ki tako mislijo in govorijo.

Pravijo tudi, da doživljamo izpodrivanje slovenske krvne substance, za kar naj bi bili krivi »prišleki« - begunci, imigranti, pa še »islamizacija« naše katoliške dežele. Ali tega izpodrivanja ne povzroča sama država, ki s svojim sistemom zaposlovanja odganja v svet mlado inteligenco in drugo delovno silo, ki ni pripravljena trpeti brezposelnosti in prekarizacije? Na njihovo mesto pa industrija z državnim blagoslovom »uvaža« tisoče delavcev zlasti iz držav na tleh nekdanje Jugoslavije, ki so pripravljeni delati v prekarnih razmerah in za vsakršno mezdo. In tudi tu sledi vprašanje: Koliko sta k temu pripomogla desni ZUJF in grožnja s Trojko?

Nad vsem povedanim pa danes lebdi anemična meglica – sprava!

**Sprava** sicer pomeni pobotanje dveh sprtih strani, pri katerem obe pokažeta popolno priznanje napak, storjenih proti drugi, in obe izrazita enako globoko obžalovanje za storjeno.

Slovenska sprava v zvezi z drugo svetovno vojno pa je nekaj posebnega, in zdi se, da tudi nemogočega. Najbrž tudi zato, ker desnica gleda nanjo povsem enostransko ter pričakuje kesanje in priznanje zgolj od t. im. »krive« strani, to je leve polovice slovenskega naroda. Ta levica je že pokleknila in priznala ter obsodila huda dejanja ob koncu vojne. Desnica, zlasti ne Cerkev, pa ni pripravljena na priznanje svojih dejanj, ampak terja odpoved ne samo komunizmu in revoluciji, temveč tudi zanikanje legitimnosti celotnega NO gibanja in njegovih dejanj. Ni jim dovolj »spravna maša« v Kočevskem Rogu, ob kateri je levica priznala zločin povojnih pobojev. Kdaj bodo torej oni priznali svoje grehe?

 Bojim se, da še dolgo ne, saj za desnico »sprava« ni pomiritev, ni **cilj** temveč **orodje,** s katerim poskuša ponižati NOB, njegove borce, podpornike in simpatizerje, ponižati in zanikati pravičnost njihovega boja proti okupatorjem za osvoboditev slovenskega naroda. Prisiliti jih, da se pokesajo in priznajo svoj »poraz«, sebe pa povzdigniti kot edine prave zmagovalce in predstavnike slovenskega naroda. Ali zato, da kolaborantom ne bi bilo treba končno podpisati kapitulacije pred zavezniki v 2. svetovni vojni?

 O spravi govori že partizanska pesem s konca osvobodilnega boja, ki v svoji zadnji kitici govori o obnovi domovine, ter konča: *vse to čaka nas, /* ***ko napoči čas*** */* ***bratske sprave*** *in svobode!* Tudi sicer je pobuda za spravo prišla v Sloveniji z leve, vendar je desnica očitno ne sprejme v njeni naravni bitnosti, ker hoče »spravo« zgolj po svojem vatlu.

Martin Luter King je v šestdesetih letih v ameriškem Memphisu vzkliknil: »I have a dream!« Sanjam!

Tudi jaz sanjam. Sanjam Kongresni trg v Ljubljani. Sredi njega in sredi silne množice Slovencev stoji skromen improviziran oder. Na njem stoji nedolžni petletni otrok, ki v levi roki drži razpelo, v desni rdečo zvezdo. Predenj družno pokleknejo izbrani predstavniki v vojni belih in rdečih, domobrancev in partizanov ter Cerkve. Na ves glas priznajo svoje napake in grehe iz 2. svetovne vojne, se zanje opravičijo in pokesajo ter si družno odpustijo. Nato si podajo roke in skupaj prav tako glasno izrečejo: »Nikoli več! Nikoli več! Nikoli več!«

Čeprav je do uresničitve teh sanj neskončno daleč, sanjajte z menoj. In praznujmo dan spomina na upor proti okupatorju s ponosom, saj se v njem napajajo korenine naše samostojnosti, in praznujmo ga z zavestjo, da nismo na napačni strani zgodovine!

V Škofji Loki, 22. malega travna 2018 Ludvik Kaluža